HU Az Európai Unió Hivatalos Lapja L 295/205

A BIZOTTSÁG 1131/2011/EU RENDELETE

(2011. november 11.)

az 1333/2008/EK európai parlamenti és tanácsi rendelet II. mellékletének a szteviol glikozidok tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikkére és 30. cikke (5) bekezdésére,

mivel:

(1) Az 1333/2008/EK rendelet létrehozza az élelmiszerekben való felhasználásra jóváhagyott élelmiszer-adalékanyagok uniós listáját, és meghatározza felhasználási feltételeiket.

(2) Az Európai Élelmiszerbiztonsági Hatóság (a továbbiakban: Hatóság) megvizsgálta a Stevia rebaudiana Bertoni növény leveleiből nyert és édesítőszerként használt szteviol glikozidok biztonságosságát, és 2010. március 10-én adta ki véleményét (2). A Hatóság megengedhető napi bevitelt (ADI) határozott meg a szteviol glikozidokra (szteviol-egyenértékként kifejezve, 4 mg/kg testsúly/nap). A felnőttek és a gyermekek szteviol glikozidokkal szembeni expozíciójára vonatkozó óvatos becslések szerint az ADI várhatóan meghaladja majd a javasolt maximális felhasználási szinteket.

(3) Figyelembe véve a Hatóság következtetését, a kérelmezők 2010 szeptemberében bemutatták a felhasználási módok felülvizsgálatát, és a Hatóságot felkérték e felhasználások vizsgálatára. Az új expozíciós vizsgálatra vonatkozó közlemény 2011 januárjában jelent meg (3). A felhasználások felülvizsgálatának ellenére a Hatóság következtetése nagyon hasonló maradt: nagy mennyiségben történő fogyasztás esetén az ADI várhatóan a felnőtteknél és gyermekeknél egyaránt meghaladja majd a javasolt szinteket. A szteviol glikozidokkal szembeni teljes várható expozíció fő kiváltói az alkoholmentes, ízesített italok (üdítőitalok).

(4) Figyelembe véve a csökkentett energiatartalmú új termékek forgalomba hozatalának szükségességét, engedélyezni kellene a szteviol glikozidok édesítőszerként való alkalmazását megfelelő maximális felhasználási szinteken. Figyelembe véve az üdítőitalok esetleges jelentős hozzájárulását a szteviolglikozid-bevitelhez, csökkenteni kellene az ízesített italoknak a Hatóság által megvizsgált, korábban javasolt felhasználási szintekhez képesti felhasználási szintjét.

(5) A Bizottság a szteviol glikozidok gyártóitól és felhasználóitól információkat fog kérni az élelmiszer-adalékanyag engedélyezés utáni tényleges felhasználásáról. A Bizottság ezeket az információkat a tagállamok rendelkezésére bocsátja majd. Szükség esetén a Bizottság felkéri a Hatóságot, hogy új, módosított expozíciós vizsgálatot végezzen, figyelembe véve egyrészt a szteviol glikozidok tényleges felhasználását az élelmiszerek különböző alkategóriáiban, másrészt a hagyományos, illetve a csökkentett energiatartalmú élelmiszerek fogyasztását.

(6) A Hatóság a véleményében szteviol-egyenértékként határozta meg a szteviol glikozidokra vonatkozó ADI-t. A szteviol glikozidoknak való étrendi kitettséget szintén szteviol-egyenértékként fejezték ki. Emiatt helyénvaló, hogy a maximálisan megengedett felhasználási szinteket is szteviol-egyenértékként fejezzék ki. A szteviol glikozidok maximális szintjeit az előírásokban említett, valamennyi megnevezett szteviol glikozid összegeként fejezik ki és azok az előírásokban szereplő konverziós tényezők felhasználásával szteviol-egyenértékké alakíthatók át.

(7) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,

ELFOGADTA EZT A RENDELETET:

1. cikk

Az 1333/2008/EK rendelet módosítása

Az 1333/2008/EK rendelet II. melléklete e rendelet mellékletének megfelelően módosul.

2. cikk

Átmeneti rendelkezés

Az 1333/2008/EK európai parlamenti és tanácsi rendelet II. mellékletének az élelmiszer-adalékok uniós jegyzékének létrehozásával történő módosításáról szóló, 2011. november 11-i 1129/2011/EU bizottsági rendelet (4) 2. cikkének (1) bekezdésétől eltérve az 1333/2008/EK rendelet II. mellékletének B. és E. részében a szteviol glikozidokra (E 960) vonatkozó bejegyzéseket e rendelet hatálybalépésének napjától kell alkalmazni.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2011. november 11-én. a Bizottság részéről az elnök José Manuel BARROSO

(1) HL L 354., 2008.12.31., 16. o.

(2) Az élelmiszer-adalékanyagok és az élelmiszerekhez hozzáadott tápanyagforrások testületének tudományos véleménye a szteviol glikozidok élelmiszer-adalékanyagként javasolt felhasználásának biztonságosságáról. The EFSA Journal (2010); 8(4):1537.

(3) Az EFSA közleménye: „Revised exposure assessment for steviol glycosides for the proposed uses as a food additive.”(A szteviol glikozidok élelmiszer-adalékanyagként való felhasználására vonatkozó, felülvizsgált expozíciós vizsgálat). The EFSA Journal (2011); 9(01):1972.

(4) Lásd e Hivatalos Lap 1. oldalát.